Wen: Is jóú aanneemtroeteldier die oulikste? | Maroela Media
Of dit nou 'n hond, 'n kat, 'n voël of selfs 'n parmantige boerbok is, 'n aanneemdier is 'n groot plesier en Maroela Media is op soek na ons lesers se oulikste aanneemdiere en jy staan die kans om 'n groot bederf vir jou aanneemkind te wen!
Maroela Media het onlangs 'n paar berigte gepubliseer oor spesiale aanneemdiere:
Grietjie en Marietjie
Grietjie, die boerbok, en Marietjie, die hond. (Foto: Verskaf)
Grietjie, 'n wit-en-bruin boerbok, en Marietjie, 'n Pointer-kruising, het lesers in April gaande gehad toe hulle deur die DBV op George vir aanneming beskikbaar gestel is, maar op voorwaarde dat dié dieremaats saam aangeneem word.
Grietjie en Marietjie het hulself uiteindelik tuisgemaak op 'n kleinhoewe op Rheenendal in die Wes-Kaap, waar skuiling vir talle weggooidiere gebied word.
Richie, 'n tweejarige straatbrak by die Woodrock-diereskuiling in Johannesburg, het ook onlangs op nuwerwetse wyse die kollig op diere-aanneming geplaas toe 'n kletsrym-video oor hom vrygestel is.
Darren Morris is 'n vrywilliger by die Woodrock-diereskuiling en het vir Richie só ontmoet. Elke vrywilliger kry 'n dier wat hy of sy vir aanneming moet bemark. Morris se hond was Richie. Hy het Richie se foto en inligting op sy Facebook-blad gedeel, maar dit het nie veel aftrek gekry nie. Tot een van sy vriende aangebied het om 'n fotosessie met Richie te doen.
"Richie is 'n rondloperhond wat in Diepsloot gevind is. Hy het merke aan sy gesig gehad omdat iemand hom met olie gebrand het, en daarom wou niemand hom aanneem nie. Hy is al langer as 'n jaar by die diereskuiling en dit het basies die hele jaar geneem vir die merke op sy gesig om heeltemal te genees," het Morris in 'n onderhoud met Maroela Media gesê.
Hoewel Richie se video al amper 15 000 keer op Facebook gekyk is, het hy steeds nie 'n huis gekry nie.
Zeke is 'n pitbull wat sowat 'n jaar gelede deur die Underdogs SA Pitbull-rehabilitasiesentrum in Pretoria gered is nadat hy vermoedelik deur 'n vragmotor of ander swaar voertuig in Pretoria-Wes raakgery is. Hy het vir drie dae in 'n veld teen 'n muur gelê voordat hy gered is.
Zeke, soos hy later gedoop is, se naam beteken in Hebreeus "God gee krag". Sy heupe was gebreek en sy tong was middeldeur gebyt. Hy is uiteindelik geopereer en gerehabiliteer en deur 'n egpaar van Pretoria aangeneem.
Nou staan jy die kans om te wen met 'n foto van jóú aanneemdier! Vertel ons kortliks van die dier wat jy gered het en deel 'n foto van jou aanneemdier.
Drie gelukkige lesers kan elkeen 'n Montego-geskenkpak, spesifiek vir jou troeteldier, ter waarde van R500 wen. Daar is drie kategorieë waaruit jy kan kies (honde, katte en ander diere) om in aanmerking te kom vir die prys en 'n wenner sal in elkeen van die kategorieë aangewys word. Stuur 'n foto en skryf 'n kort agtergrond van 100 woorde of minder en miskien is jy een van die gelukkige wenners!
Jy kan boonop ook 'n diereskuiling van jou keuse nomineer wat 'n geskenkpak ter waarde van R1 780 kan wen as jy een van die finaliste is. Dié geskenkpak sluit 4 x 25 kg Adult Classic-kossakke in.
Die inskrywings sluit op 15 Julie 2019.
Die kompetisie bestaan uit drie afdelings: honde, katte en ander troeteldiere.
Die inskrywings sluit op 15 Julie 2019. Dan kies Maroela Media tien finaliste in elke kategorie.
Die publiek gaan vir die top-10 finaliste in elke kategorie op Maroela Media se webwerf stem vanaf 22 Julie 2019 tot 5 Augustus 2019.
Die wenners van elke kategorie word deur die aantal stemme deur die publiek bepaal.
Die drie wenners sal op 6 Augustus 2019 direk gekontak en ook op Maroela Media se webblad aangekondig word.
Elke kategorie se wenner ontvang 'n geskenkpak ter waarde van R500 en word direk deur Montego voorsien en versend.
Pryse kan nie geruil word vir kontant nie.
Slegs mense wat in Suid-Afrika woon mag aan die kompetisie deelneem. Pryse sal nie oorsee gestuur word nie.
Mense mag slegs hul eie troeteldiere, wat hul aangeneem en nie gekoop het nie, inskryf.
Slegs een dier per inskrywing word toegelaat.
Foto's wat die inskrywings vergesel mag in die toekoms deur Maroela Media gepubliseer word.
Deelnemers onderneem om slegs foto's aan te stuur wat hul eie is.
Deelnemers nomineer 'n diereskuiling in Suid-Afrika om 'n kans te staan om 'n prys ter waarde van R1 780, voorsien en versend deur Montego, te wen.
Diereskuilings se prys is nie te ruil vir kontant nie.
Die beoordeelaars by Maroela Media sal 'n diereskuiling uit die nominasies kies.
Deelenemers moet skeker maak hulle nomineer geregistreerde diereskuilings wat aan die nodige regulasies voldoen.